Direktiva Komisije 2003/39/ES

z dne 15. maja 2003

o spremembi Direktive Sveta 91/414/EGS zaradi vključitve propineba in propizamida kot aktivni snovi

(Besedilo velja za EGP)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet [1], kakor je bila nazadnje spremenjena z Direktivo Komisije 2003/31/ES [2], in zlasti člena 6(1) Direktive,

ob upoštevanju naslednjega:

(1) Z Uredbo Komisije (EGS) št. 3600/92 z dne 11. decembra 1992 o podrobnih pravilih za izvajanje prve stopnje programa dela iz člena 8(2) Direktive Sveta 91/414/EGS o dajanju fitofarmacevtskih sredstev v promet [3], kakor je bila nazadnje spremenjena z Uredbo (ES) št. 2266/2000 [4], je bil sestavljen seznam aktivnih snovi, ki jih je treba oceniti z vidika njihove morebitne vključitve v Prilogo I k Direktivi 91/414/EGS. Navedeni seznam vključuje propineb in propizamid.

(2) Za navedeni aktivni snovi so bili učinki na zdravje ljudi in okolje ocenjeni v skladu z določbami iz Uredbe (EGS) št. 3600/92 za vrsto uporab, ki so jih predlagali prijavitelji. V skladu z Uredbo Komisije (ES) št. 933/94 z dne 27. aprila 1994 o določitvi aktivnih snovi fitofarmacevtskih sredstev in imenovanju države članice poročevalke za izvajanje Uredbe Komisije (EGS) št. 3600/92 [5], kakor je bila nazadnje spremenjena z Uredbo (ES) št. 2230/95 [6], so bile imenovane naslednje države članice poročevalke, ki so Komisiji predložile ustrezna poročila o oceni in priporočila v skladu s členom 7(1)(c) Uredbe (EGS) št. 3600/92: za propineb: država članica poročevalka Italija, vse ustrezne informacije so bile predložene 17. julija 1996; za propizamid: država članica poročevalka Švedska, vse ustrezne informacije so bile predložene 19. maja 1998.

(3) Navedena poročila o oceni so države članice in Komisija pregledale v okviru Stalnega odbora za prehranjevalno verigo in zdravje živali.

(4) V skladu s členom 6(4) Direktive 91/414/EGS in zaradi morebitne neugodne odločitve o propinebu je Komisija 4. decembra 1997 organizirala tripartitno srečanje z glavnim predložiteljem podatkov in državo članico poročevalko. Glavni predložitelj podatkov je posredoval nadaljnje podatke zaradi pojasnitve odprtih vprašanj.

(5) Pregledi vseh aktivnih snovi so bili zaključeni 26. februarja 2003 v obliki poročil Komisije o pregledu za propineb in propizamid.

(6) Pri pregledu propizamida se niso pojavila nikakršna odprta vprašanja ali pomisleki, ki bi zahtevali posvetovanje Znanstvenega odbora za rastline.

(7) Poročilo o propinebu in nadaljnje informacije so bile tudi predložene Znanstvenemu odboru za rastline za ločeno posvetovanje. Znanstveni odbor je bil zaprošen, da pove svoje mnenje glede ocene o dolgotrajni izpostavljenosti za ptice in o uporabi ustreznega živalskega modela za izpeljavo sprejemljivega dnevnega vnosa (ADI) in sprejemljive ravni izpostavljenosti uporabnika (AOEL). Po svojem mnenju [7] je Odbor opredelil številne vidike, s katerih tveganja propineba za ptice ter propineba in metabolita PTU za divje sesalce niso bila ustrezno obravnavana ter je navedel načine za izboljšanje ocene tveganja. Poleg tega je Odbor poudaril potrebo po jasni predstavitvi in utemeljitvi vseh zaključkov, podatkov, predpostavk in načel, uporabljenih za oceno tveganja. Odbor je menil, da je podgana primerna vrsta za izpeljavo ADI in AOEL. Priporočila Znanstvenega odbora so bila upoštevana pri nadaljnjem pregledu, v tej direktivi in v poročilu o pregledu. Potem, ko je glavni prijavitelj naknadno predložil manjkajoče podatke in jih je ocenila država članica poročevalka, so države članice v okviru Stalnega odbora sklenile, da bi bilo tveganje za ptice in divje sesalce sprejemljivo, če bi bili sprejeti primerni ukrepi za ublažitev tveganj.

(8) Različne preiskave so pokazale, da se lahko pričakuje, da fitofarmacevtska sredstva, ki vsebujejo propineb in propizamid, na splošno izpolnjujejo zahteve, določene v členu 5(1)(a) in (b) ter členu 5(3) Direktive 91/414/EGS, zlasti glede uporab, ki so bile proučene in podrobno opisane v poročilu o pregledu Komisije. Zato je primerno te aktivne snovi vključiti v Prilogo I, da bi bilo zagotovljeno, da lahko vse države članice v skladu z določbami navedene direktive registrirajo fitofarmacevtska sredstva, ki vsebujejo to aktivno snov.

(9) poročilo Komisije o pregledu se zahteva, da bi države članice pravilno izvajale različna poglavja enotnih načel, določenih v Direktivi 91/414/EGS. Zato je primerno zagotoviti, da države članice omogočijo vsem zainteresiranim dostop do dokončne različice poročila o pregledu, razen do zaupnih podatkov, ali jo dajo na razpolago za vpogled.

(10) Omogoči naj se pretek primernega obdobja, preden se aktivna snov vključi v Prilogo I, da bi se dovolilo državam članicam in zainteresiranim strankam, da se same pripravijo na izpolnitev novih zahtev, ki bodo izhajale iz te vključitve.

(11) Po vključitvi se dovoli državam članicam primerno obdobje za izvajanje določb Direktive 91/414/EGS glede fitofarmacevtskih sredstev, ki vsebujejo propineb ali propizamid, in zlasti, da pregledajo obstoječe registracije, s čimer se zagotovi izpolnitev pogojev v zvezi z aktivnimi snovmi iz Priloge I k Direktivi 91/414/EGS. Daljše obdobje naj se predvidi za predložitev in ocenitev celotne dokumentacije za vsako fitofarmacevtsko sredstvo v skladu z enotnimi načeli iz Direktive 91/414/EGS.

(12) Zato je primerno, da se ustrezno spremeni Direktiva 91/414/EGS.

(13) Ukrepi, predvideni s to direktivo, so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJO DIREKTIVO:

Člen 1

Priloga I k Direktivi 91/414/EGS se spremeni, kakor je določeno v Prilogi k tej direktivi.

Člen 2

Države članice sprejmejo in objavijo zakone in druge predpise, potrebne za uskladitev s to direktivo, najpozneje do 30. septembra 2004. O tem takoj obvestijo Komisijo.

Navedene predpise uporabljajo od 1. oktobra 2004 dalje.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

Člen 3

1. Države članice pregledajo registracijo za vsako fitofarmacevtsko sredstvo, ki vsebuje propineb ali propizamid, da bi bila zagotovljena izpolnitev pogojev v zvezi z navedenima aktivnima snovema iz Priloge I k Direktivi 91/414/EGS. Po potrebi in najkasneje do 30. septembra 2004 registracijo spremenijo ali prekličejo.

2. Države članice za vsako dovoljeno fitofarmacevtsko sredstvo, ki vsebuje propineb ali propizamid bodisi kot edino aktivno snov bodisi kot eno od več aktivnih snovi, ki so vse navedene na seznamu v Prilogi I k Direktivi 91/414/EGS najkasneje do 31. marca 2004, ponovno ocenijo sredstvo v skladu z enotnimi načeli, predvidenimi v Prilogi VI k Direktivi 91/414/EGS, na podlagi dokumentacije, ki izpolnjuje zahteve Priloge III k navedeni direktivi. Na podlagi navedenega ocenjevanja določijo, ali sredstvo izpolnjuje pogoje iz člena 4(1)(b), (c), (d) in (e) Direktive 91/414/EGS. Po potrebi in najkasneje do 31. marca 2008 registracijo spremenijo ali prekličejo.

Člen 4

Ta direktiva začne veljati 1. aprila 2004.

Člen 5

Ta direktiva je naslovljena na države članice.

V Bruslju, 15. maja 2003

Za Komisijo

David Byrne

Član Komisije

[1] UL L 230, 19.8.1991, str. 1.

[2] UL L 101, 23.4.2003, str. 3.

[3] UL L 366, 15.12.1992, str. 10.

[4] UL L 259, 13.10.2000, str. 27.

[5] UL L 107, 28.4.1994, str. 8.

[6] UL L 225, 22.9.1995, str. 1.

[7] Mnenje Znanstvenega odbora za rastline o posebnih vprašanjih Komisije v zvezi z ocenjevanjem propineba v smislu Direktive Sveta 91/414/EGS (SCP/PROPINEB/002 končno, sprejeto dne 8. novembra 2001).

--------------------------------------------------

PRILOGA

Na koncu tabele v Prilogi I k Direktivi 91/414/ES se dodajo naslednji vpisi

"Št. | Splošno ime, identifikacijske številke | IUPAC ime | Čistota | Začetek veljavnosti | Iztek vključitve | Posebne določbe |

54 | Propineb CAS št: 12071-83-9 (monomer), 9016-72-2 (homopolimer) CIPAC št.: 177 | Polimerični cink 1,1-propilenebis | Tehnična aktivna snov naj bo v skladu s specifikacijo FAO | 1. april 2004 | 31. marec 2014 | Registrira se lahko samo kot herbicid Za izvajanje enotnih načel Priloge VI se upoštevajo sklepi poročila o pregledu za propineb in zlasti Dodatka I in II k poročilu, kakor ga je zaključil Stalni odbor za prehranjevalno verigo in zdravje živali dne 26. februarja 2003. V tej celoviti oceni: Države članice morajo posvetiti posebno pozornost možnosti onesnaženja podtalnice, če se aktivna snov uporabi v regijah z občutljivimi talnimi in/ali skrajnimi klimatskimi razmeramiDržave članice morajo posvetiti posebno pozornost varstvu malih sesalcev, vodnih organizmov in neciljnih členonožcev. Pogoji registracije morajo vključevati ukrepe za ublažitev tveganja, če je to primernoDržave članice morajo opazovati stanje akutne izpostavljenosti potrošnikov prek hrane z vidika prihodnjih sprememb mejnih vrednosti ostankov. |

55 | Propizamid CAS št.: 23950-58-5 CIPAC št.: 315 | 3,5-dikloro-N-(1,1-dimetil-prop-2-inil)benzamid | 920 g/kg | 1. april 2004 | 31. marec 2014 | Registrira se lahko samo kot fungicid Za izvajanje enotnih načel Priloge VI se upoštevajo sklepi poročila o pregledu za propizamid in zlasti Dodatka I in II k poročilu, kakor ga je zaključil Stalni odbor za prehranjevalno verigo in zdravje živali dne 26. februarja 2003. V tej celoviti oceni morajo države članice: Posebno upoštevati varstvo uporabnikov in zagotoviti, da pogoji registracije vključujejo ukrepe za ublažitev tveganja, če je to primernoPosebno upoštevati varstvo ptic in divjih sesalcev, zlasti če se snov uporablja v času razmnoževanja Pogoji registracije naj vključujejo ukrepe za ublažitev tveganja, če je to primerno |

--------------------------------------------------